**АСЕННІЯ ПЕСЕНЬКІ**

ГУСІ-ЛЕБЕДЗІ

Адцвіло-сплыло красна лецейка,

Халадоў настала пара.

Што ж вы плачаце, гусі-лебедзі,

Адлятаючы ў цёплы край?

— Будзе сніцца нам даль азёрная,

Гнёзды нашы між трыснягоў,

Дні пагодныя, ночы зорныя,

Залаты пясок берагоў.

Луг някошаны, лес, пагорачкі,

Над ракой дубок малады

I гарлачыкі, нібы зорачкі,

На блакітным люстры вады.

БАБІНА ЛЕТА

Дзе падзеліся хмурынкі?

Неба слепіць сінявою. Палымнеюць сярод хвояў

То калінкі, то рабінкі,

Мухаморы, сыраежкі...

Гэта сонца залатое

Шле людзям перад зімою Развітальную ўсмешку.

НІЦЫЯ ВЕРБЫ

Ранак асенні,

Хмарны, дажджлівы,

Ў вэлюме шэрым

Рэчка і поле.

Ніцыя вербы

Дрэмлюць тужліва,

Долу схіліўшы

Мокрае голле.

Зноў прыйдзе лета,

Луг закрасуе,

Зелень пакрые

Тонкае вецце.

Ніцыя вербы,

Поўныя суму,

Мараць аб сонцы,

Мараць аб леце.

МЯДЗВЕДЗЬ

Ён брыдзе па жоўтым лісці, Прыцярушаным ігліцай.

Тут, між соснамі, калісьці

Спелі буйныя чарніцы.

Тут звінелі летам пчолы

Над квяцістаю палянай.

Дзе пчаліны рой вясёлы?

Дзе салодкі мёд духмяны?

Сумна цінькаюць сінічкі,

Ды жаўна дзяўбе яліну.

А навокал ні сунічкі,

Hi ажэвін, ні маліны.

He, няма чым пажывіцца!

I патэпаў — чапу, чапу —

У бярлогу заваліцца

I смактаць паціху лапу.

СКАРБЫ ГНОМА

Жыў-быў маленькі гном лясны

Пад мухаморам ля сасны,

А ўзімку ў дупле сасны

Салодка спаў аж да вясны.

Пакуль не пажухлі асеннія фарбы,

Па лесе хадзіў і лічыў свае скарбы.

Сачыў, каб дрэвы і кусты

Убор надзелі залаты.

Глядзеў, каб несупынна цёк

3 крыніцы срэбны ручаёк,

Лічыў на імхах журавіны-рубіны

I гронкі караляў на вецці рабіны.

Вось застагнаў ад сцюжы бор,

Занесла снегам мухамор.

Нырнуўшы ў свой зімовы дом,

Звярнуўся да завеі гном:

"Навошта прыйшла ты так рана, завея?

Я ж скарбаў сваіх палічыць не паспею".

Завея адказала так:

"Дарма хвалюешся, дзівак.

Каб нават я прыйшла пазней,

Не спраўдзіла б тваіх надзей.

Ты можаш спакойна ў дупле адпачыць,

Бо скарбаў лясных усё адно не злічыць!"

НОЧЧУ

Шумяць лясы трывожна і журботна, Кіпяць дажджамі ўздыбленыя хмары,

На міг прагляне месячык маркотны, Асвеціць бледна чорныя абшары.

А вецер нема вые ў голым полі,

Нібы тугу і жах прарочыць свету.

І ўсё здаецца, што ўжо ніколі

Да нас не вернуцца вясна і лета.

РАЗВІТАННЕ

Скінуў сад убор зялёны, Кветкі-краскі адцвілі,

Толькі кружаць каля клёна Залатыя матылі,

Блазан-вецер іх гушкае

I нясе ў белы свет.

Пачарнелымі рукамі

Клён махае ім услед.

Святлана КЛІМКОВІЧ